[{"text_idx": "#000003", "text": "Splujan\u0303 a reer e-kreiz an dan\u0303s gant ar film Le Grand Bal sevenet gant Laetitia Carton, nevez deuet er maez. Mont a ra an dud da farsal ha da gaozeal gant dan\u0303serien ur gouel aozet bep bloaz e-kreiz an han\u0303v. Desachet eo an holl du-hont, e departamant an Allier, a vloaz da vloaz evit santout adarre nerzh hud an dan\u0303s gwriziennet en o c\u2019halon. Prederian\u0303 a ra ar film war an darempredou\u0300 denel, an ingalded etre ar merc\u2019hed hag ar baotred, hor bed a-vreman\u0303 ha braventez an dan\u0303sou\u0300."}, {"text_idx": "#000004", "text": "\u00ab Pegeit amzer hon eus kousket ? \u00bb a c\u2019houlenn o vousc\u2019hoarzhin ur paotr yaouank d\u2019e vignonez. \u00ab 12 eurvezh dindan 4 devezh da\u2019m son\u0303j, n\u2019eo ket fall ! \u00bb Gourvezet int dirak kamera Laetitia Carton, prest da stagan\u0303 en-dro gant an dan\u0303s. War skouer an daou zen yaouank-man\u0303 e vez bep ploaz, er festival Le Grand Bal d\u2019Europe, miliadou\u0300 a dud o vont e-biou d\u2019ar skuizhder hag o tan\u0303sal, mazurka, scottish, quadrille, kost\u2019 ar c\u2019hoad, dan\u0303sou\u0300 bro Italia, pe re ar Reter-tostan\u0303. Ne vern ket kaer eus pelec\u2019h e teu an dan\u0303s gant ma vez dan\u0303set. Ne vern ket kaer eus pelec\u2019h e teu an 2000 a dud a gemer perzh er festival gant ma\u2019z int laouen da lezel ar sonerezh da hen\u0303chan\u0303 o zreid."}, {"text_idx": "#000007", "text": "\u00ab Tak tak tik tak tak \u00bb, strakadennou\u0300 dous war al leurenn-dan\u0303s. Echu eo an ton ha padal e kendalc\u2019h an dan\u0303serien da hejan\u0303 o zreid. Pep hini zo sanket don ennan\u0303 hag enni lusk ar sonerezh hag eman\u0303 pep hini o kenderc\u2019hel eus e du, met asambles war un dro, da zan\u0303sal. Unan eus bravan\u0303 skeudenn ar film eo. Pep dan\u0303ser ha dan\u0303serez fest-noz a oar mat pegen burzhudus eo ar frapadou\u0300 e-giz-se. Mut ar sonerezh ha strobinellet ar merc\u2019hed hag ar baotred gant an dan\u0303s. Ha filmet brav he deus Laetitia Carton evit enrollan\u0303 o braventez."}, {"text_idx": "#000008", "text": "Estreget mont da heul an dan\u0303serien hag an dan\u0303serezed a vez graet er film-se. Frapadou\u0300 komz a zo ivez. Da skouer, ur vaouez o tisplegan\u0303 pegen plijet eo bet pa n\u2019eus bet ur paotr goulennet diganti ha c\u2019hoant he doa hen\u0303chan\u0303 an dan\u0303s, ur plac\u2019h yaouank o embann pegen diaes eo a-wechou\u0300 chom hep bezan\u0303 flastret gant e gendan\u0303ser, ur paotr yaouank oc\u2019h embann eo bet ret dezhan\u0303 gortoz 3-4 bloaz evit dreistbevan\u0303 an dan\u0303s, merc\u2019hed o prederian\u0303 war barzhoniezh an dan\u0303sou\u0300 gant tud dianav, diaezamantou\u0300 en em silan\u0303 en ur strollad, an diforc\u2019hiou\u0300 live dan\u0303s pe rummadou\u0300 oad..."}, {"text_idx": "#000009", "text": "Ar goulennou\u0300 pennan\u0303 a vez savet er film-se o deus un heklev e Breizh a-dra-sur. Perak e kendalc\u2019homp da vont d\u2019ar festou\u0300-noz ? Peseurt plijadur hon eus o selaou ouzh ar sonerezh poblek, pe hengounel ? Perak eman\u0303 tomm hor c\u2019halon ouzh dan\u0303sou\u0300 hon hendadou\u0300 ? N\u2019eus ken nemet gwelet ur roched Kann al Loar e-mesk an dan\u0303serien, pe klevet ur strollad tud o lavaret \u00ab yec\u2019hed mat \u00bb, pe c\u2019hoazh kregin\u0303 da ganan\u0303 er sinema o welet Madeline ha Madeleine o chen\u0303ch tu e c\u2019hellomp, ni Bretoned, bezan\u0303 fromet mat gant ar film."}, {"text_idx": "#000012", "text": "Mont pelloc\u2019h ganti / Poent bras eo ober plas d\u2019ar merc\u2019hed er goueliou\u0300 breizhek"}, {"text_idx": "#000013", "text": "Piv a gaver a-dren\u0303v d\u2019an anv ar Skipailh ?\nA-wechou\u0300 eo tud a skriv ur pennad asambles, gwechou\u0300 all, tud ha n\u2019hallont ket rein\u0303 o anv. Atav o toujan\u0303 ouzh Karta ar gelaouenn."}, {"text_idx": "#000019", "text": "Ma\u2019z oc\u2019h dedennet da gemer perzh er gelaouenn kasit ur postel deomp war :"}, {"text_idx": "#000020", "text": "Resevit ar c\u2019helou\u0300 diwezhan\u0303 dre bostel (gwiriit ho strobou\u0300) !"}]